Räikeät ja halvalta näyttävät värit sekä ahtaat käytävät ovat historiaa, kun Lidl uusii konseptiaan ja haluaa siirtyä kauppaketjuna arvokkaammalle tasolle. Suomessa uudistus jää kuitenkin torsoksi, sillä Lidl ei saa rakentaa uuden ilmeen vaatimia myymälöitä. Ne olisivat liian suuria.

Yhtiön kotimaassa Saksassa Lidl on esitellyt, kuinka myymälöiden kattoja nostetaan, käytäviä levennetään ja kauppoihin tulee myös vaipanvaihtotilalla varustettu wc. Uusi myymälöiden värimaailma on kaukana halvasta. Nyt halutaan näyttää huomattavasti arvokkaammalta.

Esimerkiksi Sveitsissä yhtiö on ilmoittanut uusivansa ensi vuonna kaikki 102 jo olemassa olevaa myymälää. Uusissa myymälöissä ostetaan vastedes kukkia ja sämpylöitä tummanruskeissa värisävyissä. Ensi vuoden jälkeen minkään ei haluta muistuttavan halpaketjusta.

Suomessa Lidlin uudistus ei näyttäisi onnistuvan tutusta syystä, viranomaisten kanssa tuli vaikeuksia.

– Haluaisimme rakentaa kaikki uudet myymälämme täysin uuden ilmeen mukaisesti, mutta valitettavasti päivittäistavarakaupan suuryksikön raja, joka on asetettu 2 000 neliömetriin, rajoittaa tätä tavoitettamme merkittävästi, sillä uudessa ilmeessä myymälärakennuksen koko on noin 2 500 m², toimitusjohtaja Lauri Sipponen vastaa Ylelle sähköpostilla.

Suomen Lidl kokeilee nyt kompromissia, jossa jo olemassa olevat Helsingin Tukkutorin ja Loimaan myymälät näyttävät sisältä uudelta, mutta ulkopuolta eivät. Ensi vuonna Muurameen, Ylivieskaan sekä Turun Länsikeskukseen valmistuvat myymälät yhtiö yrittää sen sijaan saada Saksan uuteen ilmeeseen niin sisältä kuin julkisivunkin puolelta.

Lidl ei vielä perjantaina vastannut Ylen kysymykseen, onko yhtiön tarkoitus nostaa myös Suomessa profiiliaan. Suomessahan yhtiö on toistaiseksi menestynyt pitkälti hintamielikuvalla halvasta kaupasta. Saksassa taas keskenään kilpailevia halpaketjuja on useita. Ja siellä Lidl yrittää nyt pyristellä halpamaineestaan irti.